Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme (ďalej len „nariadenie vlády“) sa predkladá na základe Plánu legislatívnych úloh vlády Slovenskej republiky na rok 2004.
Návrh nariadenia vlády sa predkladá v zmysle ustanovenia § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len "zákon o odmeňovaní").
Podľa ustanovenia § 49 zákona č. 313/2001 Z. z. o verejnej službe v znení neskorších predpisov zmluvné strany v rámci kolektívneho vyjednávania dohodli Kolektívnu dohodu vo verejnej službe na rok 2004 (ďalej len „kolektívna dohoda“). Táto kolektívna dohoda sa podľa § 31 ods. 2 zákona o odmeňovaní považuje za kolektívnu zmluvu vyššieho stupňa uzatvorenú na rok 2004.
Podľa čl. II bod 3. kolektívnej dohody od 1. augusta 2004 platové tarify základnej stupnice platových taríf zamestnancov pri výkone práce vo verejnom záujme uvedenej v prílohe č. 3 a osobitnej stupnice platových taríf pedagogických zamestnancov a niektorých ďalších zamestnancov uvedenej v prílohe č. 4 zákona o odmeňovaní sa majú zvýšiť o 7 %. 
Návrh nariadenia vlády je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie.
Návrh nariadenia vlády nemá vplyv na zamestnanosť, ani vplyv na životné prostredie. Zvýšenie stupníc platových taríf bude mať dosah na štátny rozpočet, rozpočty vyšších územných celkov a na rozpočty obcí. Finančné krytie úpravy platových taríf u zamestnávateľov, ktorí sú finančným vzťahom napojení na štátny rozpočet, je zabezpečené zákonom č. 598/2003 Z. z. o štátnom rozpočte na rok 2004. V kapitole Všeobecná pokladničná správa sú vyčlenené finančné prostriedky aj na pokrytie valorizácie tarifných platov zamestnancov obcí a vyšších územných celkov, ktorí zabezpečujú prenesené kompetencie po roku 2002, a platy ktorých sú zabezpečované zo štátneho rozpočtu.
Ministerstvo financií Slovenskej republiky vo svojom stanovisku z 3. mája 2004 číslo 8256/04-41 sa stotožňuje s predloženou kvantifikáciou, ktorej finančné krytie je zabezpečené v štátnom rozpočte na rok 2004 v kapitole Všeobecná pokladničná správa.  
Návrh nariadenia vlády bol dňa 15. júna 2004 prerokovaný v Legislatívnej rade vlády Slovenskej republiky.

Doložka zlučiteľnosti
návrhu nariadenia vlády
s právom Európskych spoločenstiev a právom Európskej únie

1.	Navrhovateľ nariadenia vlády: Vláda  Slovenskej republiky
2.	Názov návrhu nariadenia vlády: Nariadenie vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme 
3. 	Záväzky Slovenskej republiky vo vzťahu k Európskym spoločenstvám a Európskej únii:
a) 	Problematika návrhu zákona patrí medzi prioritné oblasti aproximácie práva uvedené v článku 70 Európskej dohody o pridružení v oblasti ochrany zamestnancov na pracovisku, patrí medzi priority uvedené v Príprave asociovaných krajín strednej a východnej Európy na integráciu do vnútorného trhu Európskej únie(Biela kniha) v Sekcii 4 Sociálne záležitosti, oblasť I. Rovnosť príležitosti pre mužov a ženy. Problematika návrhu zákona je krátkodobou prioritou Národného programu pre prijatie acquis communautaire, screeningu. Problematika návrhu zákona nie je prioritou Partnerstva pre vstup a nie je prioritou v zmysle prioritných úloh vlády Slovenskej republiky, vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002. Návrh nariadenia vlády Slovenskej republiky je úlohou zahrnutou do Plánu legislatívnych úloh vlády Slovenskej republiky na rok 2004. 
b)	Slovenská republika prevzala záväzok uskutočniť transpozíciu smerníc v oblasti rovnosti príležitosti pre mužov a ženy k referenčnému dátumu vstupu.
4.	Problematika návrhu nariadenia vlády 
a)	je upravená v práve Európskych spoločenstiev:
V primárnom práve je problematika návrhu nariadenia vlády upravená v čl. 141 Zmluvy o založení Európskeho spoločenstva v konsolidovanom znení (v znení zmluvy z Amsterdamu a z Nice), ktorým sa ustanovuje povinnosť členských štátov zabezpečiť uplatňovanie zásady rovnakej odmeny mužom a ženám za rovnakú prácu alebo prácu rovnakej hodnoty.
V sekundárnom práve je problematika návrhu nariadenia vlády upravená v:
Smernici  Rady 75/117/EHS  z  10. februára 1975  o aproximácii  zákonov členských štátov týkajúcich sa uplatňovania zásady rovnakej odmeny pre mužov a ženy. Smernicou sa sleduje odstránenie akejkoľvek diskriminácie z dôvodu pohlavia v súvislosti so všetkými aspektmi a podmienkami odmeňovania za rovnakú prácu alebo za prácu, ktorej sa prisudzuje rovnaká hodnota.
Preklad smernice bol revidovaný Centrálnou prekladateľskou jednotkou Sekcie Inštitútu pre aproximáciu práva Úradu vlády Slovenskej republiky a nachádza sa v  jej centrálnom registri prekladov.
b)	

c)	je upravená v práve Európskej únie v čl. 6, ods. 2 Zmluvy Európskej únie v amsterdamskom znení, ktorým sa inkorporuje Dohovor o ochrane ľudských práv a základných slobôd (ďalej len „dohovor“) a na jeho základe čl. 14 dohovoru, ktorý ustanovuje zákaz diskriminácie. 
5. 	Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie: úplná zhoda, nakoľko ustanovenia vyššie uvedenej smernice boli v úplnej zhode transponované do zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov. Z toho dôvodu nie je potrebné vypracovať tabuľku zhody. 
6. 	Gestor: Ministerstvo práce, sociálnych vecí a rodiny Slovenskej republiky.
7. 	Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie: pri príprave návrhu nariadenia vlády nebola účasť experta, ani iná forma spolupráce.

Osobitná časť
K § 1
V § 1 návrhu nariadenia vlády sa upravuje vecný obsah nariadenia v súlade s ustanovením § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len "zákon o odmeňovaní").
K § 2
Platové tarify základnej stupnice platových taríf zamestnancov pri výkone práce vo verejnom záujme, ktorá je uvedená v prílohe č. 3, a v osobitnej stupnici platových taríf pre pedagogických zamestnancov a niektorých ďalších zamestnancov uvedenej v prílohe č. 4 zákona o odmeňovaní, sa s účinnosťou od 1. augusta 2004 zvyšujú o 7 %. Schválením nových  upravených stupníc platových taríf, ktoré tvoria prílohu č. 1 a 2 nariadenia vlády, strácajú platnosť stupnice platových taríf uvedené v prílohe č. 3 a 4 zákona o odmeňovaní v súlade s § 28 ods. 2 tohto zákona.
K § 3
Zrušuje sa nariadenie vlády SR č. 265/2003 Z. z., ktorým sa ustanovujú stupnice platových taríf a limit osobného príplatku zamestnancov pri vykonávaní verejnej služby.
K § 4 
Účinnosť nariadenia vlády sa v súlade s kolektívnou dohodou navrhuje od 1. augusta 2004.